„ Ég get ekki séð að við þingmenn Sjálfstæðisflokksins getum stutt stjórnarsamstarf sem fer fram með þessum hætti . Það er best að gera grein fyrir því strax . “ Þetta segir Jón Gunnarsson , þingmaður Sjálfstæðisflokks , í aðsendri grein í Morgunblaðinu í dag . Tilefni greinarskrifa Jóns eru friðlýsingar Guðmundar Inga Guðbrandssonar , umhverfis - og auðlindaráðherra , á grundvelli laga um rammaáætlun . Jón telur þá aðferðarfræði sem Guðmundur Ingi beiti þar standist enga skoðun og að margir hagsmunaaðilar hafi fullyrt að ekki sé farið að lögum í þeirri útfærslu sem ráðherrann boði . „ Ég er sammála því að verklag hans samræmist ekki lögunum . Síðan segir Jón að hann geti ekki séð hvernig þingmenn Sjálfstæðisflokks geti stutt stjórnarsamstarf sem fari fram með þessum hætti . Vill næga ódýra orku fyrir fólk og fyrirtæki Í grein Jóns er einnig fjallað um það sem hann kallar forystuleysi í orkumálum og það að hvorki hafi gengið né rekið , að hans mati , að koma málum í eðlilegan farveg þegar kemur að uppbyggingu dreifikerfis raforku og frekari orkuframleiðslu . Auglýsing Átök hafi einkennt málaflokkinn þrátt fyrir tilraunir stjórnmálamanna til að grípa til aðgerða sem leitt gætu til frekari sátta á „ faglegum grunni “ . Þau faglegu vinnubrögð hafi hins vegar leitt af sér öngþveiti sem sé óásættanlegt . Það sé kynleg staða og óásættanleg sem orkumálaráðherra Íslands , Þórdís Kolbrún Reykfjörð Gylfadóttir , sé komin í þegar hún þurfi að ræða útfærslu á skerðingu á afhendingu raforku á næstu árum , líkt og hún hefur gert nýverið . „ Í mínum huga er einfalda svarið við þeirri spurningu að á vakt Sjálfstæðisflokksins kemur ekki til skerðinga í raforkukerfi okkar . Við munum sjá til þess að heimili og fyrirtæki í þessu orkuríka landi hafi næga ódýra raforku og að sköpuð verði tækifæri til að byggja upp nýjungar í verðmæta - og atvinnusköpun um allt land . Í því sambandi má nefna tækifæri í matvælaframleiðslu og uppbyggingu gagnavera , svo ekki sé talað um grunnatvinnugrein okkar , sjávarútveg . “ Jón kallar eftir kröftugri og málefnalegri umræðu um nýtingu og vernd þegar kemur að orkuauðlindum á Íslandi . „ Sú óstjórn sem þróast hefur getur ekki lengur viðgengist . Ég var í hópi þeirra þingmanna sem tókust í hendur þegar lög um rammaáætlun voru samþykkt þverpólitískt . Ég spyr mig og eflaust fleiri , hvernig gat þessi leið , sem svo víðtæk sátt var um að fara , ratað í aðrar eins ógöngur og raun ber vitni ? Mitt svar við því er einfaldlega að það fylgdi ekki hugur máli hjá mörgum sem þó tóku þátt í þessu með okkur . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .